
E L Ő T E R J E S Z T É S

Szombathely Megyei Jogú Város Közgyűlése Kulturális, Oktatási és Civil Bizottsága
2026. október 27-i ülésére

Tájékoztató a 2026. évi önkormányzati nyári táborok megvalósításáról

I. Tájékoztató a 2026. évi önkormányzati nyári napközis tábor megvalósításáról

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) bekezdésében foglaltak szerint a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. 
A gyermekek napközbeni ellátását különösen az olyan gyermek számára kell biztosítani, 
a) akinek fejlődése érdekében állandó napközbeni ellátásra van szüksége, 
b) akit egyedülálló vagy időskorú személy nevel, 
c) akinek a szülője, gondozója szociális helyzete miatt az ellátásról nem tud gondoskodni. 

A napközbeni ellátás keretében biztosított szolgáltatások időtartamának lehetőleg a szülő, törvényes képviselő munkarendjéhez kell igazodnia. A napközbeni ellátás formája lehet (életkortól függően) a bölcsődei ellátás, a napközbeni gyermekfelügyelet, és az alternatív napközbeni ellátás.

Önkormányzatunk 2026. évben a bölcsődés és óvodás gyermekek tekintetében az intézmények ügyeleti rendszerben történő működtetésével, az általános iskolás korú gyermekek tekintetében pedig - az elmúlt évekhez hasonlóan - nyári önkormányzati napközis tábor megszervezésével biztosította a Gyvt.-ben meghatározott feladatok ellátását. A napközis tábor megszervezéséhez szükséges fedezet az Oktatási kiadásokban került megtervezésre. 

A nyári napközis tábor megszervezésével kapcsolatos feladatokról a Kulturális, Oktatási és Civil Bizottság a 
45/2026.(III.24.) KOCB számú határozatában döntött, a 2026. évi Önkormányzati napközis tábor a Váci Mihály Általános Iskola és Alapfokú Művészeti Iskolában került megszervezésre.

A tábor 9 hetes időtartamban, 2026. június 22. és 2026. augusztus 14. napja között került megrendezésre, melyről az alábbi tájékoztatást adom. 

a) Személyi feltételek

A táborvezetői feladatokat a tábor 9 hetes időszakában 7 fő látta el.
A táborvezetők mellett köznevelésben foglalkoztatott dolgozók, nevelő-oktató munkát közvetlenül segítők, illetve a Pálos Károly Szociális Szolgáltató Központ és Gyermekjóléti Szolgálat óvodai és iskolai szociális segítői biztosították a gyermekek felügyeletét, a táborvezető szakmai koordinálásával közreműködtek a programok megvalósulásában. Turnusonként öt fő vett részt a táborban, heti váltásban. 
Több turnusban - a diák közösségi szolgálat keretében - középiskolás diákok is részt vettek segítőként a táborban.
A táborban a Szombathelyi Egészségügyi és Kulturális GESZ biztosította a védőnői ellátást. A védőnők heti bontásban váltották egymást, minden héten beosztás szerint két fő védőnő vett részt. 
A Szombathelyi Köznevelési GAMESZ részéről 9 fő ügyintéző látta el a helyszínen a táborral kapcsolatos gazdasági-pénzügyi feladatokat. A GAMESZ beszedte az étkezés térítési díját, kapcsolatot tartott az ingyenes étkezőkkel, intézte az étkezéssel összefüggő lemondásokat, megrendeléseket. Biztosította a táborhoz szükséges anyagok, eszközök beszerzését, a táborban közreműködőkkel kapcsolatos kifizetéseket, ellátta a szükséges karbantartási feladatokat. 
A folyamatos takarítást, fertőtlenítést az iskola technikai személyzete (takarítók) biztosította.

b) Tárgyi feltételek
A tábor infrastrukturális feltételei a Váci Mihály Általános Iskola és Alapfokú Művészeti Iskola (9700, Szombathely, Váci Mihály utca 11.) épületében (terem, tornaterem, vizesblokk, ebédlő, orvosi szoba) és udvarán rendelkezésre álltak.
Az intézmény az épület földszintjén biztosította a csoport elhelyezését. A táborozók használták az ebédlőt, a tornatermet, a női és férfi mosdóhelyiségeket, az intézmény udvarát, a sportpályát. 
A GAMESZ munkatársai párakaput szereltek fel az udvar területén. 
A védőnők és a GAMESZ munkatársai az intézmény egy-egy földszinti tantermében voltak elérhetőek a tábor ideje alatt.
A tábor megrendezésére 10.000.000 Ft önkormányzati támogatás és 1.083.440 Ft saját bevétel, összesen 11.083.440 Ft állt rendelkezésre.

KIADÁSOK
	Megnevezés
	Kifizetés (Ft)

	Személyi jellegű kiadások
	3.436.000

	Járulék
	402.012

	Dologi kiadások
	6.713.045

	ebből:
	tanulók étkezése
	5.775.914



	Kiadások mindösszesen
	10.551.057



BEVÉTELEK
	Tanulók étkezési díjbefizetése
	1.083.440

	Önkormányzati hozzájárulás
	10.000.000



A fentiek alapján a GAMESZ költségvetésében rendelkezésre álló maradvány 532.383 Ft.


c) A napközis táborban résztvevő gyermekekkel kapcsolatos adatok
A résztvevő gyermekek létszáma az alábbiak szerint alakult az egyes turnusokban: 

	
	1. hét
	2. hét
	3. hét
	4. hét
	5. hét
	6. hét
	7. hét
	8. hét
	9.hét

	Résztvevők
	27
	39
	36
	40
	39
	34
	34
	39
	21



A tábor a gyermekek számára háromszori normál, illetve - igény esetén - diétás étkezést, reggelit, ebédet és uzsonnát biztosított. 
A résztvevő gyermekek közül hetente 8-10 gyermek fizetett az étkezésért 100 %-os térítési díjat, a többi gyermek ingyenes étkezésre, vagy 50 %-os kedvezményre volt jogosult. 
A tábor mellett a nyári szünet teljes időtartamában biztosított volt a szünidei ingyenes étkezés lehetősége a hátrányos helyzetű, halmozottan hátrányos helyzetű, valamint rendszeres gyermekvédelmi kedvezményben részesülő gyermekek számára. A nyári időszakban mintegy 55 gyermek szünidei étkeztetését biztosította Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével.

A szünidei ingyenes étkezésben résztvevő gyermekek létszámát az alábbi táblázat mutatja:

	Időszak
	HH, és HHH-s étkezők
	Rendszeres gyermekvédelmi kedvezményben részesülő étkezők
	Összesen

	
	fő
	adagszám
	fő
	adagszám
	fő
	adagszám

	Június
		33
	226
	17
	114
	50
	340

	Július
	34
	700
	20
	417
	54
	1117

	Augusztus
	29
	552
	11
	209
	40
	761



d) Napirend, programok
A tábori gyülekező minden nap 7:30 – 8:00 óra között történt a Váci Mihály Általános Iskola és Alapfokú Művészeti Iskola aulájában.
Gyülekező után egyeztették a létszámot, ismertették a napi programot.
A szervezők minden hétre tartalmas programmal készültek.
A tábor területén kézműves foglalkozások, kőfestés, aszfaltrajz-verseny, ugró iskola, társasjátékozás, ügyességi és önismereti játékok, zenés-mozgásos foglalkozások, íjászat, arcfestés, sportversenyek kerültek megtartásra.
Mindezek mellett heti egy alkalommal jártak a Kalandvárosban.
A programokat több alkalommal színesítette a tűzoltók, a Városrendészet kollégáinak interaktív bemutatója. A Magyar Egészségügyi Szakdolgozói Kamara Vas Megyei Szervezetének tagjai 7 alkalommal, az Egészségfejlesztési Iroda 2 alkalommal egy-egy fél napos, az egészséggel összefüggő programokat szervezett, amelyeken forgó rendszerben kis csoportokban vettek részt a gyerekek (egészséges életmód, egészségmegőrzés, egészséges táplálkozás, mozgás szerepelt a témák között). 
A Savaria Mozi két délelőtt fogadta a gyermekeket, ahol a korosztályuknak megfelelő mesét nézhettek meg.
Az ebéd elfogyasztására minden nap 11:30 és 12:15 között került sor, az uzsonnát hazamenetel előtt fogyaszthatták el a gyermekek. A gyermekekért a szülőknek 16:30-ig kellett megérkezniük, melyet többnyire betartottak.

e) Rendkívüli események
Említésre méltó rendkívüli esemény nem történt, néhány gyermekkel fegyelmezési problémák adódtak.
Összefoglalva elmondható, hogy szakmailag jól felkészült köznevelésben foglalkoztatott dolgozókkal, nevelő-oktató munkát közvetlenül segítőkkel, gazdasági és technikai dolgozókkal valósult meg az idei évi önkormányzati napközis tábor. 

A korábbi években a programok jelentős része ingyenesen közreműködő szervezetekkel valósult meg, heti váltásban színvonalas, minőségi tartalommal megtöltött interaktív előadásokkal készültek, azonban hasonló téma köré épülve. 

Az idei évben a nyári tábor meghosszabbított, kilenchetes időtartama, az ehhez kapcsolódó közreműködői bérek, valamint az étkezési díjak emelkedése miatt a térítésköteles programok közül kizárólag a mozilátogatás megvalósítására nyílt lehetőség, két alkalommal.

A pedagógusbérek és az étkezési költségek folyamatos emelkedésére tekintettel a jövőben indokolt lenne a nyári tábor rendelkezésére álló pénzügyi forrás növelése. A többletforrás lehetővé tenné a gyermekek számára változatosabb, színesebb és nagyobb számú programok biztosítását.

A tábor egészét a jól szervezettség jellemezte.  Köszönet minden közreműködőnek a lelkiismeretes munkáért.  


II. Tájékoztató a 2026. évi fonyódi gyermektábor megvalósításáról

Szombathely Megyei Jogú Város Közgyűlése a 83/2023. (III.30.) Kgy. sz. határozatával egyetértett azzal, hogy évente, a tanév lezárását követő 3 hétben önkormányzati gyermektábor kerüljön megszervezésre a SZOVA Zrt. tulajdonában álló Fonyód, Báthory utca 4. szám alatti üdülőben, amelynek infrastrukturális feltételei, elhelyezkedése teljes mértékben megfeleltek egy bentlakásos, iskolás gyermekeknek szóló tábor helyszínének.
A Kulturális, Oktatási és Civil Bizottság a 46/2026.(III.24.) KOCB számú határozatával döntött arról, hogy 2026. évben a Nyitra Utcai Általános Iskola, a Szombathelyi Reguly Antal Nyelvoktató Nemzetiségi Általános Iskola és az Oladi Általános Iskola diákjai táborozhattak a Balaton partján. A táborral kapcsolatos szervezési feladatokat a Polgármesteri Hivatal Egészségügyi, Kulturális és Köznevelési Irodája látta el.

Az Önkormányzat 2026. évi költségvetéséről szóló 3/2026. (II.27) önkormányzati rendelet 8. mellékletében az Oktatási ágazat kiadásai „Fonyódi gyermektábor” tételsoron 7.395.000 Ft-ot biztosított a tábor megszervezéséhez és lebonyolításához szükséges költségek fedezetére. A táborral kapcsolatos költségeket teljes egészében az Önkormányzat viselte, így a táborban való részvétel a gyermekek számára ingyenes volt.

A gyermekek táboroztatásának közegészségügyi feltételeiről szóló 6/2025. (II.25.) BM rendelet 3.§ (2) bekezdésének megfelelően 2026. április 09. napján a Somogy Vármegyei Kormányhivatal Marcali Járási Hivatal Népegészségügyi Osztálya felé a táborozás helyének és időpontjának, valamint a táborozásban résztvevők számának megjelölésével a tábor szervezéséről a bejelentést megtettük, melyről a Somogy Vármegyei Kormányhivatal 2026. április 20. napján igazolást állított ki. 


A táborozás 2026. június 21. és július 12. között, vasárnaponkénti váltással három turnusban valósult meg, minden turnusban 20 (4., 5. és 6. évfolyamos) diák részvételével, valamint az iskola által biztosított 1 fő táborvezetővel, 2 fő pedagógus segítővel, és 1 fő takarító személyzettel.
A táborozó gyermekeket az adott iskola választotta ki szociális rászorultság, kiemelkedő tanulmányi eredmény, szorgalom vagy sport teljesítmény, tanulmányi vagy sportversenyen elért eredmény alapján.

A gyermekeket és a táborozásban részt vevő kísérőket az adott iskola elől autóbusz szállította a tábor helyszínére, majd a turnus lejártával vissza Szombathelyre.
A diákok és a táborozást szervezők napi ötszöri étkezésben részesültek, melyből három étkezés (reggeli, ebéd, vacsora) meleg étkezés volt a közeli Arany Sellő Büfében, míg a tízórai és uzsonna hideg élelem volt.

A három turnus alatt a Balaton közelségének és a jó időnek köszönhetően a fő kikapcsolódási forma a strandolás volt, azonban az Önkormányzat által biztosított forrásból az alábbi színes, változatos és tartalmas programokon, kirándulásokon is részt vehettek a diákok:
· hajókirándulás Badacsonyba, hegyi taxizás a Kisfaludy-házhoz
· vonatozás Balatonboglárra, séta a Gömbkilátóhoz és lombkoronasétányon,
· séta a fonyódi kilátóhoz, majd a fonyódi piac meglátogatása
· Keszthelyen a Balaton Múzeum állandó és ideiglenes Retro Balaton kiállítások megtekintése
· látogatás a Berek Világa Látogatóközpontba, interaktív kiállítás során a gyermekek megismerhették a Kis-Balaton térségének élővilágát, természeti értékeit és a természetvédelem jelentőségét,
· kézműves foglalkozások,
· esténként csapatépítő játékok, kvízek,
· sportvetélkedők: pingpong, ugrókötélhajtás, hullahopp, kosárra dobás, billiárd, röplabdázás
· mozizás, a Minyonok, Toy Story c. animációs vígjátékok megtekintése.

A táborvezetők tájékoztatása szerint a tábor jól megszervezett, minden feltételnek és igénynek teljes mértékben megfelelt, a táborozók és segítőik egy csodálatos hetet tölthettek a Balaton partján. Külön kiemelték a gasztronómiai élményeket, a melegétkezést biztosító vállalkozó a gyermekek minden kívánságát teljesítette. Jelezték, hogy olyan családok gyermekei is részt vehettek a programban, akik számára egy hasonló nyári tábor önerőből nehezen vagy egyáltalán nem lett volna elérhető.
Összegezve a visszajelzések alapján a tábor kiemelkedően sikeres volt, a gyermekek valamennyien pozitív élményekkel tértek haza.
Kérem a Tisztelt Bizottságot, hogy az előterjesztésben foglaltakat megtárgyalni, és a határozati javaslatokat elfogadni szíveskedjék. 

Szombathely, 2026. október „         ” 




                                                                                          			 /: Dr. Nemény András :/


I.
HATÁROZATI JAVASLAT
……../2026. (X.27.) KOCB. sz. határozat


 A Kulturális, Oktatási és Civil Bizottság Szombathely Megyei Jogú Város Önkormányzatának SZMSZ 52. § (2) bekezdés 23. pontjában kapott felhatalmazás alapján a „Tájékoztató a 2026. évi önkormányzati nyári táborok megvalósításáról” szóló előterjesztést megtárgyalta, és az önkormányzati nyári napközis tábor megvalósításáról szóló beszámolót tudomásul veszi.


Felelős:		Putz Attila, a Kulturális, Oktatási és Civil Bizottság elnöke
	Dr. László Győző alpolgármester 
(A végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő:	azonnal 


II.
HATÁROZATI JAVASLAT
…/2026. (X.27.) KOCB. számú határozat 

